התרגשות גדולה בקרב אנשי ושחקני עירוני קרית שמונה לקראת חצי גמר גביע המדינה מול בית"ר ירושלים הערב (ראשון, 20:50, ערוץ 5). בקבוצה עבדו קשה לאורך כל השבוע והיו מרוצים מהשקט התקשורתי שאפשר להם להתכונן בצורה המקסימלית. הבוקר יצאו השחקנים לבית מלון, כדי להמשיך בהכנות.
הבעלים איזי שרצקי שלא הירבה להגיע העונה אך היה נוכח במשחק נגד הפועל באר שבע בסיבוב הקודם, יגיע כמובן גם היום, ואולי אף יבקר בבית המלון וישוחח עם השחקנים. "איזי סבל הרבה בשנים האחרונות מהקבוצה", קבע אחד מהשחקנים, "הגיע הזמן שהוא שוב יזכה לנחת וזו ההזדמנות שלנו לעשות את זה. יש לנו קבוצה ששווה מקומות 4-6 ואנחנו יכולים להוכיח את זה דרך הגביע".
שרצקי לקח צעד אחד אחורה העונה בכל מה הנוגע למעורבות ובמועדון ציינו שזה ניכר בעיקר באיפוק כלפי המאמן חיים סילבס, שלמרות שלא העפיל לפלייאוף העליון זכה לקרדיט ולהערכה מהבעלים. שרצקי רוצה מאוד להגיע למפעל אירופי דרך הגביע והבהיר זאת לסילבס ולאנשי הקבוצה.
ניר קלינגר: "אני סומך עליכם. שחקו כמו מול מכבי תל אביב"
למרות העונה המצוינת של היריבה, בקרית שמונה משוכנעים שהמשחק הערב יהיה שקול. "בכל המפגשים עם בית"ר העונה היה משחק שקול", הסביר אחד השחקנים. "ברור שמדובר בקבוצה טובה, אבל אם נדע לנצל באמצעות המהירות שלנו בהתקפה את החלק ההגנתי, שהוא הנקודה הפחות טובה שלהם, נוכל לעבור".
במועדון מבינים שלבית"ר תהיה עליונות ביציעים, אך מקווים שלא תהיה לכך השפעה. סילבס יפרסם את ההרכב בבית המלון וכן את המערך. לפחות לפי התרגולים, המאמן מתלבט בין ארבעה לחמישה שחקני הגנה. במועדון יהנו מסגל מלא למעט עדן שמיר שפצוע כבר זמן רב.